SKRIFTLIG FORESPØRGSEL E-0586/00

af Mark Watts (PSE) til Kommissionen

(29. februar 2000)

Om: En europæisk bæredygtig transportpolitik

Vil Kommissionen angive, hvordan og i hvilket omfang, den nationale transportplanlægning i EU's medlemsstater er blevet påvirket af udviklingen af en fælles europæisk transportpolitik navnlig hvad angår skabelsen af miljømæssigt bæredygtige transportsystemer?

Svar afgivet på Kommissionens vegne af Loyola de Palacio

(19. april 2000)

De fleste medlemsstater er begyndt på at udforme en national politik for integration af miljøaspekter. Denne voksende interesse for integration, der er en følge af mandater fra det europæiske råd i Cardiff og efterfølgende europæiske råd, skal holdes ved lige og omsættes til konkrete beslutninger, og der bør etableres nye instrumenter til at fremme, evaluere og overvåge integrationen.

Der er sat en række nye foranstaltninger i værk, selv om nogle medlemsstater i visse henseender er mere aktive end andre. Her kan man bl.a. fremhæve sammenhængen mellem faldet i blyemissionen og indførelsen af afgiftsdifferentiering mellem blyholdig og blyfri benzin.

På EU-plan har Miljøagenturet udviklet et styringsinstrument (transport environment reporting mechanism), hvormed man kan følge, hvordan integrationen af miljøet på transportområdet udvikler sig i medlemsstaterne. Den første rapport herom ventes i april 2000.

I forbindelse med politikken for transeuropæiske net fremhæves det i artikel 8 i Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(1), at medlemsstaterne ved udviklingen og gennemførelsen af projekterne skal foretage vurderinger af miljøvirkningerne af de projekter af fælles interesse, der skal iværksættes, i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(2) og i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(3). Desuden skal medlemsstaterne i henhold til artikel 18 i ovennævnte beslutning regelmæssigt give Kommissionen meddelelse om de nationale planer og programmer, som de har udarbejdet med henblik på udviklingen af det transeuropæiske transportnet, navnlig for så vidt angår projekter af fælles interesse.

Hvad angår bæredygtige transportsystemer i bymiljøet har Kommissionen taget udgangspunkt i nærhedsprincippet og koncentreret sin indsats om at formidle udveksling af god praksis. Kommissionen har bl.a. været medfinansieret ELTIS (European Local Transport Information System), et informationssystem om lokal transport, som stilles til rådighed for folkevalgte repræsentanter, politikere, transportselskaber og sidst men ikke mindst brugerne. Karakteristisk for denne database er bl.a., at den indeholder resultaterne af en mængde undersøgelser af konkrete tilfælde, og at der er et forum, som alle har adgang til. Endelig indeholder denne database for god praksis inden for byplanlægning og bæredygtig udvikling nogle gode eksempler på bæredygtig udvikling.

(1) EFT L 228 af 9.9.1996.

(2) EFT L 175 af 5.7.1985.

(3) EFT L 206 af 22.7.1992.